Diari Oficial de la Generalitat Valenciana


Sumari del DOGV 5432, del 19-01-2007 (2006/15626)

Informació pública de les bases particulars reguladores PAI mitjançant gestió indirecta per al desenvolupament del sector UN-2 B-2 de Dénia.
--------------------------------------------------------------------------------------------------------------------------------------------

### Dades del document

Número de DOGV
:   5432

Data del DOGV
:   19-01-2007

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2006/15339


Data del document
:   04-12-2006

Organisme emissor
:   Ajuntament de Dénia

Tipus de document
:   Informació Pública

Descriptors 

:   * Dénia
    * administració local
    * pla d'urbanisme

En compliment del que disposa l'article 131.2 i següents de la Llei Urbanística Valenciana 16/2005, de 30 de desembre, es publica tot seguit el text íntegre de les bases particulars refoses reguladores del programa d'actuació integrada per al desenvolupament del sector UN-2 B-2, aprovades pel Ple de l'Ajuntament en la sessió de 20 de novembre de 2006:
Bases particulars reguladores del programa d'actuació integrada mitjançant gestió indirecta per al desenvolupament del sector UN-2 B-2 de Dénia.
A) Ordenació urbanística vigent.
S'establix al Pla General Transitori de Dénia, que classifica els sòls com a urbanitzables. Les propostes s'hauran d'ajustar a l'ordenació estructural i hauran de contindre l'ordenació detallada del sector.
B) Necessitats i objectius que ha de satisfer el programa.
El programa haurà de complir tots els objectius assenyalats en l'article 124 de la Llei Urbanística Valenciana, i, per tant, contindrà les previsions necessàries per a:
1. Gestionar la transformació jurídica de les finques afectades.
2. Urbanitzar completament la unitat d'execució que serà objecte de l'actuació integrada, en un termini màxim de 24 mesos des de l'aprovació de la reparcel·lació.
Amb subjecció a les previsions temporals i econòmiques del programa, també haurà de:
3. Connectar i integrar adequadament l'actuació amb la resta de les xarxes d'infraestructura, comunicacions i servicis públics ja existents en el punt on presenten característiques tècniques adequades per a satisfer de forma adequada els nous requeriments de l'actuació que es pretén.
A este efecte, els aspirants que pretenguen aconseguir la condició d'agent urbanitzador hauran de proposar la seqüència lògica del desenvolupament de l'execució de tota l'obra pública.
Les propostes hauran d'acreditar que hi ha prou capacitat de servici i reserves d'energia elèctrica i aigua potable per a fer front al nou desenvolupament previst. Subsidiàriament, s'acreditarà de manera suficient, amb els certificats oportuns de les companyies subministradores, que les mesures que es proposen en l'alternativa tècnica resoldran de manera adequada estes necessitats. La falta d'acreditació d'estos extrems comportarà el rebuig de les alternatives tècniques que no la tinguen.
4. Suplementar les infraestructures i els espais públics o reserves dotacionals en allò necessari a fi de no minvar ni desequilibrar els nivells de qualitat, quantitat o capacitat de servici existents i exigibles reglamentàriament.
Les propostes d'obra d'urbanització hauran de donar solució a l'evacuació d'aigües pluvials de l'àmbit i a les connexions del seu entorn.
5. Obtindre els sòls dotacionals públics de l'àmbit de l'actuació, o adscrits a esta actuació, a favor de l'administració i de forma gratuïta.
6. Ordenar el repartiment equitatiu de les càrregues i dels beneficis de l'actuació entre els afectats.
7. Establir terminis per a edificar els solars resultants de l'actuació urbanitzadora.
8. Com a objectius complementaris del programa, es fixen:
- L'edificació dels terrenys de l'urbanitzador o de propietaris adherits a la seua iniciativa en terminis més breus que els establits al programa amb caràcter general.
- La integració del projecte que cal executar dins de l'entorn físic i mediambiental en el qual s'incardina, en concordança amb els principis i les directrius de desenvolupament de la ciutat.
- La proposta haurà de potenciar els usos per a vianants i públics de l'àmbit, i garantirà l'absència de barreres arquitectòniques. Haurà d'assegurar que les obres d'urbanització a més de ser realitzades amb materials de qualitat, contemplen unitats d'obra que incorporen les més modernes infraestructures per a la futura implantació en les construccions de totes les tecnologies existents en el mercat amb vista a la prestació de servicis de les comunicacions electròniques, entés este concepte en els termes establits en la Llei 32/2003, de 3 de novembre, General de Telecomunicacions.
- Les propostes hauran d'implantar les infraestructures encaminades a un ús adequat dels recursos hídrics.
C) Fitxa de planejament i gestió.
S'incorpora a estes bases, com a annex número 1, la fitxa de planejament i gestió corresponent, el contingut de la qual l'hauran de respectar les propostes de programació, sense que s'admeten alteracions en la delimitació del sector.
D) Propostes de planejament.
Les propostes de planejament que es presenten respectaran en tot cas l'ordenació estructural i elaboraran l'ordenació detallada en coherència amb els objectius del programa. Hauran de reservar sòl per a xarxa viària a l'interior del sector que permeta la correcta articulació d'este sector amb la connexió viària a la xarxa estructural que connecta amb el sector UOP-IND.
Les propostes hauran d'integrar el Pinaret d'Elies en el sòl dotacional amb destinació a zona verda.
E) Edificació dels terrenys.
D'acord amb els objectius complementaris del programa, l'edificació dels terrenys de l'urbanitzador o de propietaris adherits a la seua iniciativa s'haurà de realitzar en terminis breus.
F) Documents de gestió.
Els documents de gestió s'hauran de redactar amb estricta observança de les prescripcions imposades per la Llei Urbanística Valenciana.
G) Projecte d'urbanització.
Les prescripcions tècniques del projecte d'urbanització respectaran el que disposen els articles 52 del Reial Decret Legislatiu 2/2000, de Contractes de les Administracions Públiques, i 68 del Reglament de Contractes, aprovat pel Reial Decret 1.098/2001, de 12 d'octubre, tenint en compte el que disposa l'article 69 d'este reglament.
H) Estimació dels terminis de desplegament i execució del programa.
1. Termini d'adjudicació del programa: el termini màxim d'adjudicació d'este programa és de dos mesos, comptadors des de l'endemà de l'obertura de les proposicions.
2. Projecte de reparcel·lació: el projecte de reparcel·lació s'haurà de presentar dins del mes següent al transcurs del termini establit en l'article 167.3 de la Llei Urbanística Valenciana i abans de quatre mesos des de la formalització del contracte per al desenvolupament i execució del programa d'actuació integrada. En tot cas este projecte no s'aprovarà si no s'ha subscrit, prèviament, el contracte i s'han dipositat les garanties corresponents. Si el projecte inicialment presentat s'haguera de modificar com a conseqüència de les observacions introduïdes per l'administració, l'urbanitzador haurà de respectar el termini màxim d'un mes per a la presentació del document definitiu.
3. Execució material de les obres d'urbanització:
- Inici: 1 mes des de l'aprovació administrativa del projecte de reparcel·lació.
- Acabament: en tot cas, dins del termini de 24 mesos des de l'aprovació administrativa del projecte de reparcel·lació.
- Recepció per l'ajuntament: abans de 3 mesos des de l'oferiment formal per a la recepció, que s'ajustarà al que disposa l'article 147 i concordants del Reial Decret Legislatiu 2/2000, de 16 de juny, sobre Text Refós de la Llei de Contractes de les Administracions Públiques.
- Terminis de garantia: 12 mesos des de l'acta de recepció.
- Recepció definitiva: 1 mes des de la finalització del termini de garantia.
Els terminis d'execució seran prorrogables per causa justificada, no imputable a l'urbanitzador, que impedisca realitzar les obres dins del termini previst, amb un informe previ de la direcció facultativa corresponent. Tret l'anterior, l'incompliment dels terminis fixats per a la presentació del projecte de reparcel·lació donarà lloc a la resolució del contracte i de l'adjudicació del programa. La demora injustificada en l'acabament de l'obra donarà lloc a l'aplicació del règim general establit en l'article 143 de la Llei Urbanística Valenciana.
Els terminis assenyalats en esta base es podran alterar per les propostes, de manera que s'assumisquen uns terminis d'execució més rigorosos o uns majors terminis de garantia.
I) El model de proposició haurà de contindre tots els documents que s'enumeren en els articles 126 i 127 de la Llei Urbanística Valenciana; és a dir:
En l'alternativa tècnica:
- Document de planejament que incloga una proposta d'ordenació detallada per a l'àmbit del programa.
- Àmbit de l'actuació integrada.
- Justificació del compliment de les condicions d'integració de l'actuació amb l'entorn.
- Existència o no d'una agrupació d'interés urbanístic i, si és el cas, els estatuts i els acords socials d'esta agrupació.
- Terminis que es proposen per al desenvolupament de l'actuació integrada, i determinar tant el corresponent a les obres d'urbanització com el que s'assumix per a la realització de les obres d'edificació dels solars resultants.
· Projecte d'urbanització.
- Enunciat dels objectius complementaris que es proposen d'acord amb l'article 124.2, amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.
- Mesures de control de qualitat i compliment de les normes de qualitat ambiental.
- Inventari preliminar de construccions, plantacions i instal·lacions, de les quals la urbanització exigisca la demolició, la destrucció o l'eradicació.
- Estimació preliminar i general d'aquelles despeses d'urbanització variables l'import de les quals, tot i ser repercutible als propietaris, no es puga determinar a causa de la concurrència d'ofertes.
En la proposició juridicoeconòmica:
- Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.
- Acreditació de la titularitat, si és el cas, i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita al Registre de la Propietat, al compliment de les obligacions pròpies d'este urbanitzador, com a resultat de la firma del contracte, per a assegurar-ne l'execució dels objectius imprescindibles o complementaris del programa.
- Full resum de les dades econòmiques rellevants.
- Informació suficient que permeta als propietaris conéixer la determinació clara de les magnituds econòmiques del programa, i diferenciar els aspectes següents:
· Pressupost de licitació de l'obra d'urbanització: amb l'abast establit en l'article 168.1.a i b) de la Llei 16/2005, de 30 de desembre, de la Generalitat, Urbanística Valenciana.
· Cost de projectes: cost de redacció i direcció dels projectes tècnics, a especificació de cada projecte, que es referix l'article 168.1.c de la llei esmentada.
· Despeses de gestió: despeses de gestió de l'urbanitzador, calculades en un percentatge d'allò que represente la suma de les partides corresponents a conceptes anteriors.
· Benefici de l'urbanitzador: calculat en un percentatge de la suma dels conceptes expressats als apartats anteriors, que, en cap cas, podrà superar el 10%.
· Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.
· Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable pel que fa als propietaris acollits a esta modalitat de retribució.
· Preu del sòl a efectes de bescanvi: preu del sòl atribuït als terrenys d'aquells propietaris que retribuïsquen amb estos terrenys l'urbanitzador, al qual es descomptarà l'import de les càrregues d'urbanització.
· Finançament: condicions de finançament oferides per l'urbanitzador per al pagament de les quotes d'urbanització en metàl·lic, recolzades per una entitat financera degudament registrada.
· Garantia oferida per l'aspirant a urbanitzador, que en cap cas podrà ser inferior al 15% del pressupost estimat de càrregues d'urbanització.
Caldrà aportar tres còpies de la totalitat dels documents tècnics que s'hagen de redactar com a resultat del programa.
També s'haurà d'aportar la documentació esmentada en suport informàtic segons els formats proposats per l'Ajuntament de Dénia i que són estos:
- Documentació gràfica: Autocad, Microestation, Acrobat.
- Documentació alfanumèrica: Office.
La documentació es presentarà en sobres tancats, identificats al seu exterior, amb indicació del concurs per a la programació a què concorren i firmats pels concursants, amb indicació, en cas de persones jurídiques, de la raó social de l'empresa. A l'interior de cada sobre es farà constar, en un full independent, el contingut, enunciat numèricament. Un dels sobres contindrà els documents especificats a l'epígraf següent d'estes bases, i anirà identificat amb el número 1; el número 2 contindrà, en sobre obert, els documents de l'alternativa tècnica sotmesos a informació pública, i en sobre tancat la resta de documents corresponents a l'alternativa tècnica. Este darrer s'obrirà en el mateix acte que el número 1. El número 3 contindrà la proposició juridicoeconòmica, en plica tancada, l'obertura de la qual es diferirà en els termes establits en l'article 317 del ROGTU (Reglament d'Ordenació i Gestió Territorial i Urbanística).
J) Les proposicions hauran d'anar acompanyades dels documents especificats en l'article 133.1 de la Llei Urbanística Valenciana, en sobre a banda. És a dir:
a) Aquells que acrediten la personalitat jurídica del concursant i, si és procedent, la seua representació.
b) Els documents que acrediten els requisits de solvència tècnica i professional, econòmica i financera.
c) Declaració responsable de no trobar-se sotmés a cap de les prohibicions per a contractar establides per la legislació reguladora de la contractació administrativa, incloent-hi expressament la circumstància de trobar-se al corrent en el compliment de les obligacions tributàries i amb la Seguretat Social imposades per les disposicions vigents.
d) Resguard acreditatiu de la garantia provisional.
e) Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir durant el procediment d'adjudicació i durant el desenvolupament i execució del programa d'actuació integrada, amb renúncia expressa, si és procedent, al fur jurisdiccional estranger que poguera correspondre-li.
f) Declaració jurada o acta notarial acreditativa d'haver-se practicat o intentat practicar els avisos a què es referix l'article 134.4. En tot cas, amb caràcter previ a l'adjudicació, l'ajuntament requerirà a l'adjudicatari proposat la justificació documental íntegra d'estos extrems.
g) Acta notarial acreditativa del sotmetiment a informació pública dels documents indicats en les lletres a) i f) de l'article 126 de la Llei Urbanística Valenciana.
Cap concursant podrà subscriure cap proposta en unió temporal amb altres empreses si ho ha fet individualment o figurar en més d'una agrupació. L'incompliment d'estes normes donarà lloc a la inadmissió de totes les propostes de programa presentades per este.
Els documents a què es referix esta base no seran valorables com a criteris d'adjudicació.
K) Presentació de proposicions.
Les proposicions s'hauran de presentar a les dependències de la Gerència d'Urbanisme de l'Ajuntament de Dénia, situada al carrer de la Ronda de les Muralles, número 42, bé a través de lliurament físic a les esmentades oficines, bé a través d'enviament per correu, i en este cas caldrà ajustar-se al que disposa l'article 80 del Reglament General de la Llei de Contractes, sense que siga admissible l'anunci a través de correu electrònic.
Les proposicions s'hauran de presentar en el termini de tres mesos, des de la data de l'enviament de l'anunci de concurs al Diario Oficial de la Unión Europea.
L) Documentació acreditativa de la solvència econòmica i financera, tècnica i professional exigibles als concursants.
Els concursants hauran de justificar la seua solvència en els termes expressats en els articles 122 i 123 de la Llei Urbanística Valenciana.
L'equip tècnic haurà d'estar integrat, com a mínim, per un arquitecte o enginyer superior i un llicenciat en dret.
M) Criteris objectius d'adjudicació.
- De l'alternativa tècnica, que representarà un total de 70 punts respecte dels 100 de puntuació global:
1. La qualitat tècnica de l'ordenació proposada.
Ponderació: 0-35/100.
2. La resolució adequada de la integració de l'actuació al seu entorn i la millor estructuració de dotacions públiques i d'espais lliures.
Ponderació: 0-14/100.
3. La major qualitat tècnica de les solucions i dels materials proposats per a la urbanització, així com unes majors mesures de millor compliment de les normes de qualitat ambiental, d'acord amb els criteris expressats en estes bases i que tendisquen a una millor implantació d'infraestructures de telecomunicacions i destinades a l'estalvi de recursos energètics i hídrics.
Ponderació: 0-7/100 punts.
4. Nombre, disseny, ubicació i qualitat dels habitatges sotmesos a algun règim de protecció que es comprometa a promoure l'urbanitzador:
Ponderació: 0-7/100.
5. Menor termini per al desenvolupament de l'actuació integrada, amb expressió del corresponent tant a les obres d'urbanització com a les obres d'edificació dels solars resultants, propietat de l'urbanitzador o d'altres propietaris adherits a la seua iniciativa, i compromisos addicionals assumits voluntàriament, a càrrec seu per l'urbanitzador, i mitjans de control de cada una de les prestacions que constituïxen l'objecte del programa
Ponderació: 0-7/100 punts.
- Proposició juridicoeconòmica, que puntuarà un màxim de 30 punts respecte dels 100 de puntuació total.
6. Menor import de les càrregues d'urbanització, expressat en euros per metre quadrat d'edificabilitat.
Ponderació: 0-9 / 100 punts.
7. Coeficient de canvi a l'efecte de pagament en terrenys com a retribució de l'urbanitzador, menor proporció de solars o aprofitaments que s'hagen de posar a disposició de l'urbanitzador a través de reparcel·lació forçosa com a retribució a compte de tercers amb els quals no tinguen contracte suficient, i major superfície de terrenys dins de l'àmbit de l'actuació i a disposició de l'urbanitzador, propis o de tercers amb els quals tinga contracte suficient, que haja de quedar afecta, amb garantia real inscrita al Registre de la Propietat, al compliment de les obligacions pròpies d'este urbanitzador per a assegurar l'execució dels objectius imprescindibles o complementaris del programa. A fi d'equiparar la importància que s'ha de donar a la menor contraprestació per part dels propietaris, ja se satisfaça en diners, ja en terrenys, i en coherència amb el que disposa el punt anterior, es valorarà el coeficient de canvi amb un cinquanta per cent de la puntuació màxima atribuïble als conceptes inclosos en este epígraf. L'altre cinquanta per cent es repartirà entre els dos conceptes restants, a raó d'un vint-i-cinc per cent cada un.
Ponderació: 0-18 / 100 punts.
8. Compromisos financers per a l'execució de les obligacions complementàries assumides voluntàriament i a càrrec seu per l'urbanitzador.
Ponderació: 0-3/ 100 punts.
Als efectes previstos en l'article 135.5 de la Llei Urbanística Valenciana, el llindar mínim es fixa en 60 punts, per la qual cosa en el cas que cap de les proposicions aconseguira esta puntuació, es declararà desert el concurs. D'altra banda, no procedirà analitzar les proposicions juridicoeconòmiques que es referisquen a alternatives tècniques que no superen els 40 punts.
Se seguirà el procediment d'adjudicació i aprovació del programa d'actuació integrada establit en l'article 137 de la Llei Urbanística Valenciana i normativa de desplegament del ROGTU, després de les actuacions prèvies descrites en l'article 136 de la mateixa llei, modificades en allò que resulte pertinent en l'establit en les bases generals aprovades per l'Ajuntament de Dénia. No se sol·licitarà dictamen del Consell del Territori i del Paisatge.
N) Pressupost base de licitació formulat per l'administració.
A tots els efectes establits en la Llei Urbanística Valenciana, i en especial a fi de fixar la quantia de la garantia provisional equivalent al 2% de l'estimació aproximada de les càrregues del programa, este es fixa en la suma de 7.441.955,85 euros.
La garantia definitiva, que en la seua forma de constitució i efectes es regirà per l'establit en la Llei de Contractes de les Administracions Públiques, es fixa en el 15% del valor de les càrregues d'urbanització previstes en el programa.
NN) Subcontractació.
En este supòsit concret i de conformitat amb el que disposa l'article 142 de la Llei 16/2005, de 30 de desembre, de la Generalitat, Urbanística Valenciana, l'adjudicatari del concurs podrà subcontractar prestacions parcials. No obstant això, n'haurà de donar compte a l'Ajuntament de Dénia amb caràcter previ a la formalització d'estes, i hi acompanyarà a este efecte la documentació acreditativa de la solvència tècnica del subcontractista.
L'ajuntament disposarà del termini màxim d'un mes per a resoldre, transcorregut el qual sense resolució expressa s'entendrà consentida la subcontracta.
En qualsevol cas serà de preceptiu compliment el que disposa l'article 115 del Text Refós de la Llei de Contractes de les Administracions Públiques aprovat per Reial Decret Legislatiu 2/2000, de 16 de juny.
O) Risc i ventura.
Les incidències derivades del contracte seran a risc i ventura del contractista, que no podrà sol·licitar alteració del preu o indemnització, excepte per alguna de les causes i amb els requisits indicats a la legislació vigent.
P) Cessió del contracte.
D'acord amb el que establix l'article 333 del Reglament d'Ordenació i Gestió Territorial i Urbanística, els drets i les obligacions que provenen del contracte, es podran cedir a un tercer sempre que no es done alguna de les causes de denegació establides en este article.
Perquè els adjudicataris puguen cedir-ne els drets i les obligacions a tercers s'hauran de complir els requisits següents:
a) Que l'administració actuant autoritze expressament i amb caràcter previ la cessió.
b) Que el cedent tinga executat almenys un 20% de l'import del contracte.
c) Que el cessionari tinga la mateixa capacitat per a contractar amb l'administració que l'exigida al cedent i que estiga degudament classificat si este requisit ha sigut exigit al cedent i en el cas que s'haja realitzat l'adjudicació d'acord amb les qualitats tècniques o professionals del cedent, el cessionari n'acredite les mateixes.
d) Que es formalitze la cessió, entre l'adjudicatari i el cessionari, en escriptura pública.
El cessionari quedarà subrogat en tots els drets i obligacions que correspondrien al cedent.
L'administració no autoritzarà la cessió a favor de persones sotmeses en processos de suspensió de classificacions o inhabilitades per a contractar.
L'incompliment de qualsevol de les normes assenyalades en esta clàusula serà causa suficient de resolució automàtica del contracte.
L'anterior s'entén sense perjuí del que disposa l'article 141.2 de la Llei Urbanística Valenciana, ja que sempre quedarà fora de perill la prerrogativa de l'administració de denegar la cessió si menyscaba l'interés general o suposa defraudació de la pública competència en l'adjudicació.
Q) Despeses.
L'adjudicatari queda obligat a pagar l'import dels anuncis i de totes les altres despeses que s'ocasionen a l'administració amb motiu dels tràmits preparatoris i de formalització del procediment d'adjudicació del programa. Estes despeses s'inclouran dins de les despeses de gestió com a càrregues del programa.
R) Interpretació i prerrogatives.
El contracte que prové de l'adjudicació del programa és pel seu objecte fonamental administratiu, i especial pel seu caràcter. De conformitat amb el que disposa l'article 59 del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, els seus termes els interpretarà la corporació, la qual, així mateix, resoldrà els dubtes que oferisca el seu compliment. Els acords d'esta corporació seran immediatament executius, sense perjuí del dret que assistix a l'adjudicatari de procedir per la via jurisdiccional corresponent.
L'Ajuntament de Dénia té totes les prerrogatives que li reconeix la Llei de Contractes, i entre elles, la de poder modificar els termes de l'adjudicació per causes imprevistes o no previstes en estes bases, per causa d'interés públic, i la d'acordar la resolució de l'adjudicació i determinar els seus efectes, de conformitat amb les causes, els efectes i el procediment establit en la Llei Urbanística Valenciana i en el Reglament d'Ordenació i Gestió Territorial i Urbanística.
S) Fur.
Les qüestions litigioses que pogueren suscitar-se, com a resultat del desplegament de la contractació que regulen les presents bases, les resoldran els tribunals de la jurisdicció contenciosa administrativa competents per a resoldre les controvèrsies que sorgisquen al municipi de Dénia.
T) Altres clàusules.
L'adjudicatari s'obliga al compliment de les lleis protectores del treball relatives a seguretat i higiene, fins i tot de la de previsió i Seguretat Social, en tots els seus aspectes i regulacions, i l'entitat municipal contractant queda exempta de qualsevol responsabilitat per l'incompliment d'estes disposicions i de la resta de caràcter laboral que es produïsquen per l'adjudicatari.
L'incompliment de les obligacions assenyalades serà causa de resolució del contracte.
Serà obligació de l'adjudicatari indemnitzar els danys i perjuís que es causen com a conseqüència de les accions que requerisquen l'execució dels treballs objecte del programa regit per estes bases.
L'Ajuntament de Dénia, per a garantia dels propietaris englobats en el si de l'actuació, podrà contractar l'assistència tècnica necessària per a la direcció de les obres d'urbanització a càrrec d'aquells titulars del programa que obtinguen parcel·les edificables en el si de l'actuació. La previsió d'estes despeses constituirà càrrega del programa.
U) Supletorietat.
Les presents bases constituïxen la regulació més específica del concurs de programació d'esta actuació urbanística.
De forma supletòria i en allò no regulat de forma expressa, regirà el que disposen les bases generals, en la Llei 16/2005, de 30 de desembre, de la Generalitat, Urbanística Valenciana, en el Reglament d'Ordenació i Gestió Territorial i Urbanística, aprovat pel Decret del Govern Valencià, de 19 de maig de 2006, i per allò que establix el Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, i en el Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques, i en les normes del Reglament de Servicis de Corporacions Locals.
Contra l'acord aprovatori de les bases, es podrà interposar un recurs de reposició en el termini d'un mes, comptador des de l'endemà de la publicació del present anunci. Així mateix, podrà interposar un recurs contenciós administratiu en el termini de dos mesos, comptador des de l'endemà d'esta publicació.
Dénia, 4 de desembre de 2006.- L'alcaldessa presidenta: Francisca R. Viciano Guillem.